30.03.2015.

**Informatīvais ziņojums**

**“Par pašvaldību iesaistīšanu ceļu satiksmes uzraudzībā un tehnisko līdzekļu (fotoiekārtu vai videoiekārtu) uzstādīšanā”**

 Informatīvais ziņojums sagatavots atbilstoši Ministru kabineta 2014.gada 15.aprīļa sēdē nolemtajam (protokols Nr.23, 18.§, 2.punkts), kas paredz uzdevumu Iekšlietu ministrijai sadarbībā ar Satiksmes ministriju līdz 2014.gada 1.augustam izvērtēt iespēju iesaistīt ceļu satiksmes uzraudzībā un tehnisko līdzekļu (fotoiekārtu vai videoiekārtu) uzstādīšanā pašvaldības un nepieciešamības gadījumā sagatavot grozījumus normatīvajos aktos, kas regulē tehnisko līdzekļu (fotoiekārtu vai videoiekārtu) izmantošanas kārtību.

1. **Pašreizējās situācijas raksturojums**

Atbilstoši Ceļu satiksmes likuma 4.panta ceturtajai daļai ceļu satiksmes uzraudzību veic Valsts policija. Saskaņā ar Ceļu satiksmes likuma 43.4pantu noteiktā braukšanas ātruma ievērošanu Valsts policija kontrolē ar šim nolūkam paredzētām mērierīcēm. Savukārt Ceļu satiksmes likuma 43.6panta pirmā daļa paredz, ka pārkāpumus var fiksēt ar tehniskiem līdzekļiem (fotoiekārtas vai videoiekārtas), neapturot transportlīdzekli. Kārtību, kādā izmanto tehniskos līdzekļus (fotoiekārtas vai videoiekārtas), nosaka Ministru kabinets. Uz minētā deleģējuma pamata Ministru kabinets 2014.gada 15.aprīlī izdeva noteikumus Nr.200 “Tehnisko līdzekļu (fotoiekārtu vai videoiekārtu) izmantošanas kārtība”, ar kuriem noteica kritērijus šo tehnisko līdzekļu uzstādīšanas vietu izvēlei un kārtību, kādā veicama to uzstādīšana.

Saskaņā ar Ceļu satiksmes likuma 43.7panta pirmo daļu, lai Valsts policija veiktu ceļu satiksmes uzraudzību, valsts akciju sabiedrība “Ceļu satiksmes drošības direkcija” (turpmāk – Ceļu satiksmes drošības direkcija), pamatojoties uz deleģēšanas līgumu, kas noslēgts ar Valsts policiju, var nodrošināt tehnisko līdzekļu (fotoiekārtu vai videoiekārtu) uzstādīšanu un to darbību pārkāpumu fiksēšanai, neapturot transportlīdzekli. Minētais regulējums, kas paredz Ceļu satiksmes drošības direkcijas iesaistīšanu ceļu satiksmes uzraudzībā, veicot tehnisko līdzekļu (fotoiekārtu vai videoiekārtu) uzstādīšanu un to darbības nodrošināšanu, Saeimā tika pieņemts 2013.gada 21.novembrī (likums “Grozījumi Ceļu satiksmes likumā” (Latvijas Vēstnesis, 2013, 243.nr.)), un tā izstrādes pamatā bija attiecīgs Ministru kabineta lēmums. Proti, Ministru kabineta 2013.gada 13.augusta sēdē (protokols Nr.44, 155.§) tika izskatīts un pieņemts zināšanai informatīvais ziņojums “Par pārkāpumu fiksēšanas tehnisko līdzekļu (fotoradaru) ieviešanu” un nolemts atbalstīt pārkāpumu fiksēšanas tehnisko līdzekļu (fotoradaru) ieviešanas risinājuma 2.variantu, nosakot, ka Ceļu satiksmes drošības direkcija ir atbildīga par stacionāro fotoradaru iegādi un to darbības nodrošināšanu, pakāpeniski no 2013.gada līdz 2017.gadam ik gadu iegādājoties un uzstādot 20 stacionāros fotoradarus.

Turpinot darbu pie tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas projekta īstenošanas, Ministru kabineta 2014.gada 26.maija sēdē (protokols Nr.30, 40.§) tika izskatīts un pieņemts zināšanai informatīvais ziņojums “Par fotoradaru tehnoloģiskajiem risinājumiem un ieviešanas gaitu” un uzdots Iekšlietu ministrijai (Valsts policijai) noslēgt Ceļu satiksmes likuma 43.7panta pirmajā daļā paredzēto deleģēšanas līgumu ar Ceļu satiksmes drošības direkciju par tehnisko līdzekļu (stacionāro fotoradaru) iegādi, uzstādīšanu un to darbības nodrošināšanu atbilstoši informatīvajā ziņojumā paredzētajam plānam. Vienlaikus Ministru kabinets 2014.gada 30.maijā izdeva rīkojumu Nr.257 “Par valstij dividendēs izmaksājamo valsts akciju sabiedrības “Ceļu satiksmes drošības direkcija” peļņas daļu”, ar kuru uzdeva Satiksmes ministrijai kā Ceļu satiksmes drošības direkcijas kapitāla daļu turētājai nodrošināt, ka 2013.gadā gūtās peļņas daļa 996 010 *euro* apmērā tiek novirzīta stacionāro fotoradaru iegādei. Bet 2014.gada 29.jūlijā Ministru kabinets izdeva rīkojumu Nr.382 “Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai”, ar kuru atļāva Iekšlietu ministrijai uzņemties ilgtermiņa finanšu saistības ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai laikposmā no 2015.gada līdz 2019.gadam. Tādējādi ilgstoša kompetento institūciju darba rezultātā tika radīti nepieciešamie priekšnosacījumi tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas projekta īstenošanai.

Savukārt, lai noteiktu kārtību, kādā izskata šādus ar tehniskiem līdzekļiem (fotoiekārtām vai videoiekārtām) fiksētus administratīvos pārkāpumus ceļu satiksmē un kādā pieņem attiecīgus lēmumus par personu saukšanu pie administratīvās atbildības, likumdevējs Ceļu satiksmes likumā ir noteicis administratīvo pārkāpumu ceļu satiksmē lietvedības īpatnības. Kā viena no šādām administratīvo pārkāpumu lietvedības īpatnībām ir paredzēta attiecībā uz administratīvā pārkāpuma protokola-lēmuma sastādīšanu, proti, tas tiek sastādīts, izmantojot transportlīdzekļu un to vadītāju valsts reģistru, un ir derīgs nosūtīšanai personai, kurai administratīvais sods ir piemērots, bez administratīvo sodu piemērojušās amatpersonas paraksta. Ceļu satiksmes likuma 43.7panta otrā daļa paredz, ka Valsts policija, lai piemērotu administratīvos sodus par pārkāpumiem, kas fiksēti ar tehniskiem līdzekļiem (fotoiekārtas vai videoiekārtas), neapturot transportlīdzekli, transportlīdzekļu un to vadītāju valsts reģistrā apstrādā to informāciju, kas par attiecīgo pārkāpumu saņemta no tehniskiem līdzekļiem (fotoiekārtas vai videoiekārtas), sagatavo šā likuma 43.6panta sestajā daļā minēto protokolu-lēmumu un nosūta to šā likuma 43.6panta astotajā daļā minētajai personai. Valsts policija ar Ceļu satiksmes drošības direkciju var noslēgt deleģēšanas līgumu, kurā paredz, ka Ceļu satiksmes drošības direkcija transportlīdzekļu un to vadītāju valsts reģistrā apstrādā to informāciju, kas par attiecīgo pārkāpumu saņemta no tehniskiem līdzekļiem (fotoiekārtas vai videoiekārtas), sagatavo šā likuma 43.6panta sestajā daļā minēto protokola-lēmuma projektu un nosūta to Valsts policijai izvērtēšanai un lēmuma par administratīvā soda piemērošanu pieņemšanai, bet pēc minētā Valsts policijas lēmuma pieņemšanas protokolu-lēmumu nosūta šā likuma 43.6panta astotajā daļā minētajai personai. Tātad arī ar tehniskajiem līdzekļiem (stacionārajiem fotoradariem), kurus normatīvajos aktos noteiktajā kārtībā uz ceļiem uzstādīs Ceļu satiksmes drošības direkcija, fiksētās informācijas apstrādei un attiecīga lēmuma par administratīvā soda piemērošanu pieņemšanai likumdevējs ir radījis ērtu mehānismu, proti, iespēju apstrādāt iegūto informāciju Ceļu satiksmes drošības direkcijas uzturētajā informācijas sistēmā.

Atbilstoši Ministru kabineta 2014.gada 29.jūlija rīkojuma Nr.382 “Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai” 2.punktam, ar kuru Valsts policijai tika uzdots normatīvajos aktos noteiktajā kārtībā noslēgt valsts pārvaldes uzdevumu deleģēšanas līgumu ar Ceļu satiksmes drošības direkciju par 20 tehnisko līdzekļu (fotoradaru) uzstādīšanu un to darbības nodrošināšanu, kā arī no tehniskiem līdzekļiem (fotoradariem) saņemtās informācijas apstrādi transportlīdzekļu un to vadītāju valsts reģistrā, protokola-lēmuma projekta sagatavošanu un pēc tā izvērtēšanas Valsts policijā protokola-lēmuma nosūtīšanu personai, kurai uzlikts administratīvais sods par pārkāpumiem ceļu satiksmē, un saskaņā ar Valsts pārvaldes iekārtas likuma un Ministru kabineta 2014.gada 17.jūnija noteikumu Nr.317 “Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu” prasībām 2015.gada 3.februārī starp Valsts policiju no vienas puses un Ceļu satiksmes drošības direkciju no otras puses tika noslēgts attiecīgs deleģēšanas līgums.

Līdz ar to patlaban ir radīts efektīvs tehnisko līdzekļu (stacionāro fotoradaru) iegādes, uzstādīšanas un to darbības nodrošināšanas modelis (tai skaitā, finansēšanas modelis) un šim modelim atbilstošs tiesiskais regulējums par tehnisko līdzekļu (stacionāro fotoradaru) izmantošanu, lai Valsts policija varētu veikt ceļu satiksmes uzraudzību, neapturot transportlīdzekļus.

Tomēr, apzinoties valsts finansiālās iespējas, kas faktiski šobrīd neļauj nodrošināt tehnisko līdzekļu (fotoiekārtu vai videoiekārtu) izmantošanas straujāku attīstību, savu gatavību iesaistīties tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas projektā ir izteikušas arī vairākas Latvijas pašvaldības, piemēram, Valkas novada pašvaldība, Pļaviņu novada pašvaldība un Kandavas novada pašvaldība, kuras minētā projekta realizācijai būtu gatavas piesaistīt arī to rīcībā esošos finanšu līdzekļus. Atbalstu šādai pašvaldību iniciatīvai pauž arī Latvijas Pašvaldību savienība, pēc kuras ierosinājuma tad arī tika dots uzdevums Iekšlietu ministrijai sadarbībā ar Satiksmes ministriju izvērtēt iespēju iesaistīt ceļu satiksmes uzraudzībā un tehnisko līdzekļu (fotoiekārtu vai videoiekārtu) uzstādīšanā pašvaldības un nepieciešamības gadījumā sagatavot attiecīgus grozījumus normatīvajos aktos. Savukārt Iekšlietu ministrija šādai pašvaldību iniciatīvai saskata arī zināmus šķēršļus, par ko liecina līdzīgu iniciatīvu realizācijas procesos iepriekš gūtā pieredze. Piemēram, 2010. – 2011.gadā tika izstrādāti un noteiktā kārtībā virzīti grozījumi likumā “Par pašvaldībām”, paredzot, ka pašvaldības attiecīgās administratīvās teritorijas iedzīvotāju interesēs, sadarbojoties ar Valsts policiju un Valsts ugunsdzēsības un glābšanas dienestu, ir tiesīgas sniegt materiālu, finansiālu vai tehnisku atbalstu šīm iestādēm noteikto valsts pārvaldes uzdevumu izpildes uzlabošanai. Savukārt 2011. – 2012.gadā tika izstrādāti un noteiktā kārtībā virzīti grozījumi likumā “Par policiju”, paredzot, ka atsevišķu Valsts policijas funkciju efektīvākai un intensīvākai izpildei attiecīgajā administratīvajā teritorijā pašvaldības ir tiesīgas atbilstoši iespējām sniegt materiālu un tehnisku palīdzību Valsts policijai. Šo likumdošanas iniciatīvu saskaņošanas gaitā no Valsts kontroles, Finanšu ministrijas, Tieslietu ministrijas, Vides aizsardzības un reģionālās attīstības ministrijas, Latvijas Pašvaldību savienības un Korupcijas novēršanas un apkarošanas biroja tika saņemti šādi konceptuāli iebildumi:

* šādu normu pieņemšana rada risku, ka valsts iestādes, konkrētajā gadījumā Valsts policija, savas funkcijas dažādās pašvaldībās realizētu atšķirīgi, atkarībā no tā vai attiecīgā pašvaldība ir piešķīrusi Valsts policijai šo funkciju īstenošanai nepieciešamos finanšu līdzekļus. Šāda situācija pēc būtības radītu nevienlīdzīgu attieksmi, kas tiesiskā valstī nav pieļaujama. Vienlaikus Vides aizsardzības un reģionālās attīstības ministrija norādīja, ka ik viena pašvaldība iespējas uzlabot iedzīvotāju aizsardzības līmeni savā administratīvajā teritorijā var realizēt atbilstoši likuma „Par policiju” 19.pantā noteiktajam – izveidojot pašvaldības policiju;
* paredzot, ka pašvaldības ir tiesīgas atbilstoši savām finansiālajām iespējām novirzīt Valsts policijai pašvaldības budžeta līdzekļus, tiek pieļauta kārtējā gada budžeta likumā noteiktā iestāžu finansējuma pārdale bez Finanšu ministra un Ministru kabineta kontroles. Pieļaujot šādu pašvaldību budžeta līdzekļu pārdali, tiek radīts risks valsts pārvaldes efektīvas organizācijas principa nodrošināšanā. Valsts kontroles ieskatā valsts pārvaldes iestāžu finansējumam ir jābūt plānotam un sabalansētam, lai varētu nodrošināt efektīvu tai noteikto valsts pārvaldes uzdevumu veikšanu. Tāpēc finansējuma pārdale iestāžu līmenī nebūtu pieļaujama;
* pašvaldības budžeta līdzekļu novirzīšana Valsts policijai, rada interešu konflikta situāciju, kā rezultātā pastāv iespējamība, ka valsts amatpersonai (šajā gadījumā Valsts policijas struktūrvienības vadītājam) būs aizliegts vēl divus gadus pēc ziedojuma vai mantiskās palīdzības pieņemšanas attiecībā uz ziedotāju pieņemt jebkādus lēmumus.

Ņemot vērā šos kompetento institūciju izteiktos konceptuālos iebildumus, minēto likumdošanas iniciatīvu turpmākā virzība 2013.gadā tika pārtraukta. Līdz ar to arī šā brīža iniciatīvu par iespējamo pašvaldību iesaistīšanos tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas projektā Iekšlietu ministrija vērtē piesardzīgi.

1. **Iespējamie risinājumi pašvaldību iesaistīšanai ceļu satiksmes uzraudzībā un tehnisko līdzekļu (fotoiekārtu vai videoiekārtu) uzstādīšanā**

Lai izvērtētu iespēju iesaistīt ceļu satiksmes uzraudzībā un tehnisko līdzekļu (fotoiekārtu vai videoiekārtu) uzstādīšanā Latvijas pašvaldības, Iekšlietu ministrija 2014.gada 18.jūnijā organizēja sanāksmi, kurā piedalījās visu šajā procesā iesaistīto institūciju pārstāvji, proti, Iekšlietu ministrijas, Valsts policijas, Satiksmes ministrijas, Ceļu satiksmes drošības direkcijas un Latvijas Pašvaldību savienības pārstāvji, kā arī Valkas novada domes, Pļaviņu novada domes un Kandavas novada domes priekšsēdētāji. Diskusiju laikā visas iesaistītās puses nonāca pie secinājuma, ka kopumā pašvaldību vēlme iesaistīties tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas projektā, tādējādi dodot savu ieguldījumu ceļu satiksmes drošības uzlabošanā attiecīgās pašvaldības administratīvajā teritorijā, konceptuāli ir atbalstāma. Taču, lai šo pašvaldību iniciatīvu īstenotu praksē, ir nepieciešams vienoties par labāko risinājumu tās realizēšanai. Vienlaikus visas iesaistītās puses vienojās par šādiem pamatprincipiem, kas ņemami vērā gadījumā, ja Ministru kabinetā atbalstīts tiek risinājuma variants, kas paredz tehnisko līdzekļu (fotoiekārtu vai videoiekārtu) iegādē, uzstādīšanā un to darbības nodrošināšanā iesaistīt arī pašvaldības:

1. vienīgā kompetentā iestāde, kura pieņem lēmumus par administratīvo sodu piemērošanu personām, kuras izdarījušas administratīvos pārkāpumus ceļu satiksmē, kas fiksēti ar tehniskajiem līdzekļiem (fotoiekārtām vai videoiekārtām), neapturot transportlīdzekļus, ir un paliek Valsts policija;
2. pašvaldības atbilstoši tām deleģētajam pārvaldes uzdevumam veic tikai tehnisko līdzekļu (stacionāro fotoradaru) iegādi, uzstādīšanu un to darbības nodrošināšanu;
3. Ceļu satiksmes drošības direkcija atbilstoši tai deleģētajam pārvaldes uzdevumam transportlīdzekļu un to vadītāju valsts reģistrā apstrādā no visiem uzstādītajiem tehniskajiem līdzekļiem (fotoiekārtām vai videoiekārtām), tai skaitā arī no pašvaldību uzstādītajiem stacionārajiem fotoradariem, saņemto informāciju par fiksētajiem administratīvajiem pārkāpumiem, sagatavo protokolus-lēmumus un nosūta tos Valsts policijai izvērtēšanai un lēmumu par administratīvā soda piemērošanu pieņemšanai, bet pēc minēto Valsts policijas lēmumu pieņemšanas protokolus-lēmumus nosūta attiecīgajām personām (pārkāpumu izdarītājiem);
4. pašvaldības iegādājas tikai tādus tehniskos līdzekļus (stacionāros fotoradarus), kuru programmatūra ļauj nodrošināt ar tiem fiksētās informācijas nosūtīšanu un apstrādi Ceļu satiksmes drošības direkcijas uzturētajā informācijas sistēmā, proti, transportlīdzekļu un to vadītāju valsts reģistrā;
5. ieņēmumi no naudas sodiem, ko uzliek Valsts policija par administratīvajiem pārkāpumiem ceļu satiksmē, kas fiksēti ar tehniskajiem līdzekļiem (fotoiekārtām vai videoiekārtām), neapturot transportlīdzekļus, tiek ieskaitīti valsts pamatbudžeta ieņēmumos un par to iekasēšanu ir atbildīga Iekšlietu ministrija (Valsts policija);
6. pašvaldības iegādātos tehniskos līdzekļus (stacionāros fotoradarus) uz ceļiem attiecīgajā administratīvajā teritorijā uzstāda tikai tajās vietās, kur ir apdraudēta ceļu satiksmes drošība, ievērojot kritērijus, kas ārējos normatīvajos aktos noteikti attiecībā uz tehnisko līdzekļu uzstādīšanas vietu izvēli.

Ņemot vērā minētos pamatprincipus, Iekšlietu ministrija sadarbībā ar Satiksmes ministriju ir apzinājusi vairākus turpmākās rīcības iespējamos variantus.

1. **variants**

*Pašvaldības veic tehnisko līdzekļu (stacionāro fotoradaru) iegādi, uzstādīšanu un to darbības nodrošināšanu ar attiecīgās pašvaldības rīcībā esošajiem finanšu līdzekļiem, kas tām netiek atlīdzināti no valsts budžeta līdzekļiem.*

Šī varianta īstenošanai pašvaldībām jāveic šādas darbības:

1. Stacionāro fotoradaru iegāde – centralizēta iepirkuma procedūra, kas organizējama kopīgi vairākām pašvaldībām un sadarbībā ar Ceļu satiksmes drošības direkciju ar mērķi nodrošināt zemākas stacionāro fotoradaru iegādes izmaksas un vienotu tehnoloģisko risinājumu. Pēc iepirkuma procedūras noslēgšanās katra konkrētā pašvaldība slēdz līgumu ar piegādātāju. Visām iepirkuma procedūrā iesaistītajām pašvaldībām jābūt pieejamiem finanšu līdzekļiem tādā apmērā, lai veiktu tūlītēju samaksu par stacionāro fotoradaru piegādi (aptuvenās vidējās viena stacionārā fotoradara iegādes izmaksas – 42 600 *euro*).
2. Stacionāro fotoradaru uzstādīšana – centralizēta iepirkuma procedūra, kas organizējama kopīgi vairākām pašvaldībām un sadarbībā ar Ceļu satiksmes drošības direkciju ar mērķi nodrošināt zemākas stacionāro fotoradaru uzstādīšanas izmaksas un vienotu tehnoloģisko risinājumu. Pēc iepirkuma procedūras noslēgšanās katra konkrētā pašvaldība slēdz līgumu ar pakalpojuma sniedzēju. Visām iepirkuma procedūrā iesaistītajām pašvaldībām jābūt pieejamiem finanšu līdzekļiem tādā apmērā, lai veiktu tūlītēju samaksu par stacionāro fotoradaru uzstādīšanu (aptuvenās vidējās viena stacionārā fotoradara uzstādīšanas izmaksas – 7 200 *euro*).
3. Stacionāro fotoradaru darbības nodrošināšana – vairākas centralizētas iepirkumu procedūras, kas organizējamas kopīgi vairākām pašvaldībām un sadarbībā ar Ceļu satiksmes drošības direkciju ar mērķi nodrošināt zemākas stacionāro fotoradaru darbības nodrošināšanas izmaksas un vienotu tehnoloģisko risinājumu. Pēc iepirkumu procedūru noslēgšanās katra konkrētā pašvaldība slēdz līgumus ar pakalpojumu sniedzējiem. Visām iepirkumu procedūrās iesaistītajām pašvaldībām jābūt pieejamiem finanšu līdzekļiem tādā apmērā, lai veiktu regulāru samaksu par stacionāro fotoradaru darbības nodrošināšanas pakalpojumiem (elektroenerģijas piegāde, datu pārraides tīkla darbības nodrošināšana, stacionāro fotoradaru apdrošināšana vai to apsardzes nodrošināšana, stacionāro fotoradaru apkope un remonts, stacionāro fotoradaru verifikācija u.c.) (aptuvenās vidējās viena stacionārā fotoradara darbības nodrošināšanas izmaksas gadā – 4900 *euro* bez papildu izdevumiem, kas varētu rasties katrai konkrētajai pašvaldībai).

Īstenojot šo variantu, Valsts policija sedz izdevumus par informācijas, kas saņemta no visiem pašvaldību uzstādītajiem stacionārajiem fotoradariem, apstrādi transportlīdzekļu un to vadītāju valsts reģistrā.

**SVID analīze**:

|  |  |
| --- | --- |
| *Stiprās puses* | *Vājās puses* |
| Tiek nodrošināta papildu drošība bīstamākajos ceļu posmos attiecīgās pašvaldības administratīvajā teritorijā, neieguldot valsts budžeta līdzekļus, tādējādi samazinot iespējamo cilvēku bojāeju un radītos materiālos zaudējumus. | Attiecīgajām pašvaldībām nepieciešami salīdzinoši lieli finanšu līdzekļu ieguldījumi stacionāro fotoradaru iegādei, uzstādīšanai un to darbības nodrošināšanai, kas netiek kompensēti no valsts budžeta līdzekļiem. |
| Tiek nodrošināti papildu valsts budžeta ieņēmumi no naudas sodiem, ko uzliek Valsts policija par administratīvajiem pārkāpumiem ceļu satiksmē un kas var tikt izlietoti ar ceļu satiksmes drošību saistītu pasākumu īstenošanai, ja Ministru kabinets par to pieņem attiecīgu lēmumu. | Saskaņā ar Ceļu satiksmes drošības plānu 2014. – 2016.gadam (atbalstīts ar Ministru kabineta 2014.gada 18.februāra rīkojumu Nr.72) politika ceļu satiksmes drošības jomā neparedz pašvaldību iesaisti ceļu satiksmes drošības uzlabošanā, izmantojot stacionāros fotoradarus. |
| *Iespējas* | *Draudi* |
| Pašvaldību iesaistīšanās stacionāro fotoradaru iegādes, uzstādīšanas un to darbības nodrošināšanas projekta īstenošanā faktiski ļauj nodrošināt tehnisko līdzekļu (fotoiekārtu vai videoiekārtu) izmantošanas straujāku attīstību, nekā to paredz Ministru kabineta pieņemtie lēmumi par 100 fotoradaru darbības pakāpenisku nodrošināšanu piecu gadu periodā. Uz ceļiem tiek uzstādīts lielāks skaits stacionāro fotoradaru, tādējādi paaugstinot ceļu satiksmes drošību kopumā. | Stacionāro fotoradaru iegādes, uzstādīšanas un to darbības nodrošināšanas projekta īstenošanu finansiāli var nodrošināt tikai atsevišķas pašvaldības, kas var radīt pārējo pašvaldību neapmierinātību ar nevienlīdzīgu situāciju. |
|  | Valsts policijai pārvaldes uzdevuma deleģēšanas līgums būs jāslēdz ar katru pašvaldību, kura savā administratīvajā teritorijā vēlēsies uzstādīt stacionāros fotoradarus. Tā rezultātā Valsts policijai un attiecīgajām pašvaldībām var veidoties ievērojams administratīvā sloga pieaugums. |

**Nepieciešamie tiesību aktu projekti:**

|  |  |  |
| --- | --- | --- |
| Nr.p.k. | Nosaukums | Īss apraksts |
| 1. | Likumprojekts “Grozījumi Ceļu satiksmes likumā”. | Ceļu satiksmes likumā jāparedz pilnvarojumu Valsts policijai slēgt pārvaldes uzdevuma deleģēšanas līgumu ar pašvaldībām par tehnisko līdzekļu (fotoiekārtu vai videoiekārtu) iegādi, uzstādīšanu un to darbības nodrošināšanu. |
| 2.  | Ministru kabineta noteikumu projekts “Grozījumi Ministru kabineta 2014.gada 15.aprīļa noteikumos Nr.200 “Tehnisko līdzekļu (fotoiekārtu vai videoiekārtu) izmantošanas kārtība””. | Atbilstoši Ceļu satiksmes likumā izdarītajiem grozījumiem jāprecizē tehnisko līdzekļu (fotoiekārtu vai videoiekārtu) izmantošanas kārtība. |

aksājumu pakalpojumu sniedzējulibinoikumiicijai normat

1. **variants**

*Pašvaldības veic tehnisko līdzekļu (stacionāro fotoradaru) iegādi, uzstādīšanu un to darbības nodrošināšanu ar attiecīgās pašvaldības rīcībā esošajiem finanšu līdzekļiem, kas tām tiek atlīdzināti no valsts budžeta līdzekļiem.*

Šī varianta īstenošanai pašvaldībām jāveic šādas darbības:

* 1. Stacionāro fotoradaru iegāde – centralizēta iepirkuma procedūra, kas organizējama kopīgi vairākām pašvaldībām un sadarbībā ar Ceļu satiksmes drošības direkciju ar mērķi nodrošināt zemākas stacionāro fotoradaru iegādes izmaksas un vienotu tehnoloģisko risinājumu. Pēc iepirkuma procedūras noslēgšanās katra konkrētā pašvaldība slēdz līgumu ar piegādātāju. Visām iepirkuma procedūrā iesaistītajām pašvaldībām jābūt pieejamiem finanšu līdzekļiem tādā apmērā, lai veiktu tūlītēju samaksu par stacionāro fotoradaru piegādi (aptuvenās vidējās viena stacionārā fotoradara iegādes izmaksas – 42 600 *euro*). Šie izdevumi pašvaldībām tiek atlīdzināti no valsts budžeta līdzekļiem atbilstoši faktiskajiem izdevumiem.
	2. Stacionāro fotoradaru uzstādīšana – centralizēta iepirkuma procedūra, kas organizējama kopīgi vairākām pašvaldībām un sadarbībā ar Ceļu satiksmes drošības direkciju ar mērķi nodrošināt zemākas stacionāro fotoradaru uzstādīšanas izmaksas un vienotu tehnoloģisko risinājumu. Pēc iepirkuma procedūras noslēgšanās katra konkrētā pašvaldība slēdz līgumu ar pakalpojuma sniedzēju. Visām iepirkuma procedūrā iesaistītajām pašvaldībām jābūt pieejamiem finanšu līdzekļiem tādā apmērā, lai veiktu tūlītēju samaksu par stacionāro fotoradaru uzstādīšanu (aptuvenās vidējās viena stacionārā fotoradara uzstādīšanas izmaksas – 7 200 *euro*). Šie izdevumi pašvaldībām tiek atlīdzināti no valsts budžeta līdzekļiem atbilstoši faktiskajiem izdevumiem.
	3. Stacionāro fotoradaru darbības nodrošināšana – vairākas centralizētas iepirkumu procedūras, kas organizējamas kopīgi vairākām pašvaldībām un sadarbībā ar Ceļu satiksmes drošības direkciju ar mērķi nodrošināt zemākas stacionāro fotoradaru darbības nodrošināšanas izmaksas un vienotu tehnoloģisko risinājumu. Pēc iepirkumu procedūru noslēgšanās katra konkrētā pašvaldība slēdz līgumus ar pakalpojumu sniedzējiem. Visām iepirkumu procedūrās iesaistītajām pašvaldībām jābūt pieejamiem finanšu līdzekļiem tādā apmērā, lai veiktu regulāru samaksu par stacionāro fotoradaru darbības nodrošināšanas pakalpojumiem (elektroenerģijas piegāde, datu pārraides tīkla darbības nodrošināšana, stacionāro fotoradaru apdrošināšana vai to apsardzes nodrošināšana, stacionāro fotoradaru apkope un remonts, stacionāro fotoradaru verifikācija u.c.) (aptuvenās vidējās viena stacionārā fotoradara darbības nodrošināšanas izmaksas gadā – 4900 *euro* bez papildu izdevumiem, kas varētu rasties katrai konkrētajai pašvaldībai). Šie izdevumi pašvaldībām tiek atlīdzināti no valsts budžeta līdzekļiem atbilstoši faktiskajiem izdevumiem.

Īstenojot šo variantu, Valsts policija sedz izdevumus par informācijas, kas saņemta no visiem pašvaldību uzstādītajiem stacionārajiem fotoradariem, apstrādi transportlīdzekļu un to vadītāju valsts reģistrā.

Šim 2.variantam ir iespējami vairāki apakšvarianti.

* 1. **apakšvariants**

*Pašvaldībām tehnisko līdzekļu (stacionāro fotoradaru) iegādē, uzstādīšanā un to darbības nodrošināšanā ieguldītie finanšu līdzekļi tiek atlīdzināti pilnā apmērā. Tehnisko līdzekļu (stacionāro fotoradaru) iegādē un uzstādīšanā faktiski ieguldītie finanšu līdzekļi pašvaldībām tiek atlīdzināti noteiktā termiņā (piemēram, piecos gados), bet to darbības nodrošināšanā faktiski ieguldītie finanšu līdzekļi pašvaldībām tiek atlīdzināti regulāri atbilstoši iesniegtajiem rēķiniem.*

Šāds variants šobrīd ir paredzēts attiecībā uz Ceļu satiksmes drošības direkcijas iegādātajiem un uzstādītajiem tehniskajiem līdzekļiem (stacionārajiem fotoradariem).

**SVID analīze**:

|  |  |
| --- | --- |
| *Stiprās puses* | *Vājās puses* |
| Par attiecīgās pašvaldības budžeta līdzekļiem tiek nodrošināta papildu drošība bīstamākajos ceļu posmos attiecīgās pašvaldības administratīvajā teritorijā, tādējādi samazinot iespējamo cilvēku bojāeju un radītos materiālos zaudējumus. | Attiecīgajām pašvaldībām nepieciešami salīdzinoši lieli finanšu līdzekļu ieguldījumi stacionāro fotoradaru iegādei, uzstādīšanai un to darbības nodrošināšanai. |
| Tiek nodrošināti papildu valsts budžeta ieņēmumi no naudas sodiem, ko uzliek Valsts policija par administratīvajiem pārkāpumiem ceļu satiksmē un kas tiek izmantoti arī pašvaldību stacionāro fotoradaru iegādes, uzstādīšanas un to darbības nodrošināšanas finansēšanā. | Saskaņā ar Ceļu satiksmes drošības plānu 2014. – 2016.gadam (atbalstīts ar Ministru kabineta 2014.gada 18.februāra rīkojumu Nr.72) politika ceļu satiksmes drošības jomā neparedz pašvaldību iesaisti ceļu satiksmes drošības uzlabošanā, izmantojot stacionāros fotoradarus. |
| *Iespējas* | *Draudi* |
| Pašvaldību iesaistīšanās stacionāro fotoradaru iegādes, uzstādīšanas un to darbības nodrošināšanas projekta īstenošanā faktiski ļauj nodrošināt tehnisko līdzekļu (fotoiekārtu vai videoiekārtu) izmantošanas straujāku attīstību, nekā to paredz Ministru kabineta pieņemtie lēmumi par 100 fotoradaru darbības pakāpenisku nodrošināšanu piecu gadu periodā. Uz ceļiem tiek uzstādīts lielāks skaits stacionāro fotoradaru, tādējādi paaugstinot ceļu satiksmes drošību kopumā. | Stacionāro fotoradaru iegādes, uzstādīšanas un to darbības nodrošināšanas projekta īstenošanu finansiāli var nodrošināt tikai atsevišķas pašvaldības, kas var radīt pārējo pašvaldību neapmierinātību ar nevienlīdzīgu situāciju. |
|  | Valsts policijai pārvaldes uzdevuma deleģēšanas līgums būs jāslēdz ar katru pašvaldību, kura savā administratīvajā teritorijā vēlēsies uzstādīt stacionāros fotoradarus. Savukārt pašvaldībām būs jānodrošina visu izdevumu uzskaite, lai Valsts policija veiktu šo izdevumu atlīdzināšanu no valsts budžeta līdzekļiem. Tā rezultātā Valsts policijai un attiecīgajām pašvaldībām var veidoties ievērojams administratīvā sloga pieaugums. |

**Nepieciešamie tiesību aktu projekti:**

|  |  |  |
| --- | --- | --- |
| Nr.p.k. | Nosaukums | Īss apraksts |
| 1. | Likumprojekts “Grozījumi Ceļu satiksmes likumā”. | Ceļu satiksmes likumā jāparedz pilnvarojumu Valsts policijai slēgt pārvaldes uzdevuma deleģēšanas līgumu ar pašvaldībām par tehnisko līdzekļu (fotoiekārtu vai videoiekārtu) iegādi, uzstādīšanu un to darbības nodrošināšanu. |
| 2.  | Ministru kabineta noteikumu projekts “Grozījumi Ministru kabineta 2014.gada 15.aprīļa noteikumos Nr.200 “Tehnisko līdzekļu (fotoiekārtu vai videoiekārtu) izmantošanas kārtība””. | Atbilstoši Ceļu satiksmes likumā izdarītajiem grozījumiem jāprecizē tehnisko līdzekļu (fotoiekārtu vai videoiekārtu) izmantošanas kārtība. |
| 3.  | Ministru kabineta rīkojuma projekts “Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai”. | Jāsagatavo Ministru kabineta lēmums par atļauju Iekšlietu ministrijai uzņemties ilgtermiņa finanšu saistības satiksmes pārkāpumu fiksēšanas tehnisko līdzekļu (stacionāro fotoradaru) darbības nodrošināšanai. |

* 1. **apakšvariants**

*Pašvaldībām tehnisko līdzekļu (stacionāro fotoradaru) iegādē, uzstādīšanā un to darbības nodrošināšanā ieguldītie finanšu līdzekļi tiek atlīdzināti tikai atbilstoši valsts pamatbudžeta faktiskajiem ieņēmumiem no naudas sodiem, ko uzlikusi Valsts policija par pārkāpumiem ceļu satiksmē, kas fiksēti ar konkrētās pašvaldības iegādātajiem un uzstādītajiem tehniskajiem līdzekļiem (stacionārajiem fotoradariem).*

**SVID analīze**:

|  |  |
| --- | --- |
| *Stiprās puses* | *Vājās puses* |
|  Par attiecīgās pašvaldības budžeta līdzekļiem tiek nodrošināta papildu drošība bīstamākajos ceļu posmos attiecīgās pašvaldības administratīvajā teritorijā, tādējādi samazinot iespējamo cilvēku bojāeju un radītos materiālos zaudējumus. | Attiecīgajām pašvaldībām nepieciešami salīdzinoši lieli finanšu līdzekļu ieguldījumi stacionāro fotoradaru iegādei, uzstādīšanai un to darbības nodrošināšanai, kas, iespējams, pilnībā nekad arī netiks kompensēti no valsts budžeta līdzekļiem. |
| Tiek nodrošināti papildu valsts budžeta ieņēmumi no naudas sodiem, ko uzliek Valsts policija par administratīvajiem pārkāpumiem ceļu satiksmē un kas tiek izmantoti arī pašvaldību stacionāro fotoradaru iegādes, uzstādīšanas un to darbības nodrošināšanas finansēšanā. | Saskaņā ar Ceļu satiksmes drošības plānu 2014. – 2016.gadam (atbalstīts ar Ministru kabineta 2014.gada 18.februāra rīkojumu Nr.72) politika ceļu satiksmes drošības jomā neparedz pašvaldību iesaisti ceļu satiksmes drošības uzlabošanā, izmantojot stacionāros fotoradarus. |
| *Iespējas* | *Draudi* |
| Pašvaldību iesaistīšanās stacionāro fotoradaru iegādes, uzstādīšanas un to darbības nodrošināšanas projekta īstenošanā faktiski ļauj nodrošināt tehnisko līdzekļu (fotoiekārtu vai videoiekārtu) izmantošanas straujāku attīstību, nekā to paredz Ministru kabineta pieņemtie lēmumi par 100 fotoradaru darbības pakāpenisku nodrošināšanu piecu gadu periodā. Uz ceļiem tiek uzstādīts lielāks skaits stacionāro fotoradaru, tādējādi paaugstinot ceļu satiksmes drošību kopumā. | Stacionāro fotoradaru iegādes, uzstādīšanas un to darbības nodrošināšanas projekta īstenošanu finansiāli var nodrošināt tikai atsevišķas pašvaldības, kas var radīt pārējo pašvaldību neapmierinātību ar nevienlīdzīgu situāciju. |
|  | Valsts policijai pārvaldes uzdevuma deleģēšanas līgums būs jāslēdz ar katru pašvaldību, kura savā administratīvajā teritorijā vēlēsies uzstādīt stacionāros fotoradarus. Savukārt pašvaldībām būs jānodrošina visu izdevumu uzskaite, lai Valsts policija veiktu šo izdevumu atlīdzināšanu no valsts budžeta līdzekļiem. Tā rezultātā Valsts policijai un attiecīgajām pašvaldībām var veidoties ievērojams administratīvā sloga pieaugums. |
|  | Sarežģīts un praktiski neīstenojams pašvaldību izdevumu atlīdzināšanas modelis:1. Valsts kasei jāatver atsevišķi valsts budžeta ieņēmumu konti katrai pašvaldībai faktisko ieņēmumu no naudas sodiem, ko uzlikusi Valsts policija par pārkāpumiem ceļu satiksmē, kas fiksēti ar konkrētās pašvaldības iegādātajiem un uzstādītajiem stacionārajiem fotoradariem;2. šie faktiskie ieņēmumi no naudas sodiem Valsts kasei jāpārskaita Valsts policijai, kas tos, savukārt, pārskaitīs katras konkrētās pašvaldības ieņēmumu kontā. |
|  | Būtiski jāgroza normatīvais regulējums, jo šādu pašvaldību izdevumu atlīdzināšanas modeli pārvaldes uzdevumu deleģēšanas gadījumā normatīvais regulējums patlaban neparedz. |

**Nepieciešamie tiesību aktu projekti:**

|  |  |  |
| --- | --- | --- |
| Nr.p.k. | Nosaukums | Īss apraksts |
| 1. | Likumprojekts “Grozījumi Ceļu satiksmes likumā”. | Ceļu satiksmes likumā jāparedz pilnvarojumu Valsts policijai slēgt pārvaldes uzdevuma deleģēšanas līgumu ar pašvaldībām par tehnisko līdzekļu (fotoiekārtas vai videoiekārtas) iegādi, uzstādīšanu un to darbības nodrošināšanu. |
| 2.  | Ministru kabineta noteikumu projekts “Grozījumi Ministru kabineta 2014.gada 15.aprīļa noteikumos Nr.200 “Tehnisko līdzekļu (fotoiekārtu vai videoiekārtu) izmantošanas kārtība””. | Atbilstoši Ceļu satiksmes likumā izdarītajiem grozījumiem jāprecizē tehnisko līdzekļu (fotoiekārtu vai videoiekārtu) izmantošanas kārtība. |
| 3.  | Ministru kabineta rīkojuma projekts “Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai”. | Jāsagatavo Ministru kabineta lēmums par atļauju Iekšlietu ministrijai uzņemties ilgtermiņa finanšu saistības satiksmes pārkāpumu fiksēšanas tehnisko līdzekļu (stacionāro fotoradaru) darbības nodrošināšanai, kurā norādāms gan prognozētais valsts budžeta ieņēmumu apjoms, gan izdevumu apjoms, pamatojot to ar detalizētiem aprēķiniem. |
| 4. | Ministru kabineta noteikumu projekts par pašvaldības izdevumu atlīdzināšanas kārtību pārvaldes uzdevumu deleģēšanas gadījumā.  | Jāsagatavo Ministru kabineta noteikumu projekts, paredzot finanšu līdzekļu apriti starp Valsts kasi, Valsts policiju un attiecīgo pašvaldību. |

1. **variants**

*Pašvaldības neveic tehnisko līdzekļu (stacionāro fotoradaru) iegādi, uzstādīšanu un to darbības nodrošināšanu, bet gan aktīvāk līdzdarbojas Ceļu satiksmes drošības direkcijas iegādāto tehnisko līdzekļu (stacionāro fotoradaru) uzstādīšanā (tai skaitā, vietu, kur attiecīgās pašvaldības administratīvajā teritorijā var tikt apdraudēta ceļu satiksmes drošība, apzināšanā un tehnisko līdzekļu (stacionāro fotoradaru) uzstādīšanas vietu saraksta izveidē). Iekšlietu ministrija sadarbībā ar Ceļu satiksmes drošības direkciju, ņemot vērā attiecīgo pašvaldību priekšlikumus par tehnisko līdzekļu (stacionāro fotoradaru) uzstādīšanas vietām, meklē papildu iespējas nodrošināt straujāku tehnisko līdzekļu (stacionāro fotoradaru) izmantošanas attīstību, nekā to paredz Ministru kabineta pieņemtie lēmumi par 100 fotoradaru darbības pakāpenisku nodrošināšanu piecu gadu periodā, kā arī izvērtē iespējas īstenot citus pasākumus, kas vērsti uz ceļu satiksmes drošības paaugstināšanu, piemēram, izvietojot atļauto braukšanas ātrumu fiksējošo ierīču mulāžas.*

**SVID analīze**:

|  |  |
| --- | --- |
| *Stiprās puses* | *Vājās puses* |
| Pašvaldībām nav nepieciešami finanšu līdzekļu ieguldījumi stacionāro fotoradaru iegādei, uzstādīšanai un to darbības nodrošināšanai. | Pašvaldību neiesaistīšanās stacionāro fotoradaru iegādes, uzstādīšanas un to darbības nodrošināšanas projekta īstenošanā var ietekmēt straujākas tehnisko līdzekļu (fotoiekārtu vai videoiekārtu) izmantošanas attīstības iespējas, nekā to paredz Ministru kabineta pieņemtie lēmumi par 100 fotoradaru darbības pakāpenisku nodrošināšanu piecu gadu periodā. |
|  | Netiek nodrošināti papildu valsts budžeta ieņēmumi no naudas sodiem, ko uzliek Valsts policija par administratīvajiem pārkāpumiem ceļu satiksmē un kas var tikt izlietoti ar ceļu satiksmes drošību saistītu pasākumu īstenošanai, ja Ministru kabinets par to pieņem attiecīgu lēmumu. |
| *Iespējas* | *Draudi* |
| Pašvaldības pēc iespējas aktīvāk līdzdarbojas tehnisko līdzekļu (stacionāro fotoradaru) uzstādīšanas vietu saraksta izveidē, kā arī veic dažādus citus pasākumus, kas vērsti uz ceļu satiksmes drošības paaugstināšanu attiecīgās pašvaldības administratīvajā teritorijā. | Iekšlietu ministrijas un Ceļu satiksmes drošības direkcijas nespēja nodrošināt straujāku tehnisko līdzekļu (stacionāro fotoradaru) izmantošanas attīstību, nekā to paredz Ministru kabineta pieņemtie lēmumi par 100 fotoradaru darbības pakāpenisku nodrošināšanu piecu gadu periodā, var ietekmēt iespēju paaugstināt ceļu satiksmes drošību konkrēto pašvaldību administratīvajās teritorijās. |

Šī varianta īstenošanai jaunu tiesību aktu projektu izstrāde nav nepieciešama.

**III. Secinājumi**

Izvērtējot pēc būtības visus apzinātos turpmākās rīcības iespējamos variantus, Iekšlietu ministrija un Satiksmes ministrija piedāvā atbalstīt 3.variantu, kurš faktiski neparedz tiešu pašvaldību iesaistīšanu ceļu satiksmes uzraudzībā un tehnisko līdzekļu (fotoiekārtu vai videoiekārtu) uzstādīšanā. Kā pamatarguments šāda rīcības varianta izvēlei ir tas, ka atbilstoši Ceļu satiksmes likumā un citos ārējos normatīvajos aktos noteiktajā kārtībā deleģētajam valsts pārvaldes uzdevumam, valsts akciju sabiedrība “Ceļu satiksmes drošības direkcija” 2014.gada nogalē uzsāka īstenot tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas projektu. 2016.gada pirmajā pusē ir paredzēts veikt valsts akciju sabiedrības “Ceļu satiksmes drošības direkcija” īstenotā tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas projekta ietvaros uzstādīto stacionāro fotoradaru divu gadu darbības rezultātu izvērtējumu un sagatavot izskatīšanai Ministru kabineta sēdē attiecīgu informatīvo ziņojumu, nepieciešamības gadījumā sniedzot arī priekšlikumus par turpmāko tehnisko līdzekļu (fotoiekārtu vai videoiekārtu) izmantošanu. Līdz ar to šobrīd, nesagaidot šos pirmos uzstādīto stacionāro fotoradaru darbības izvērtējuma rezultātus un uz to pamata izdarītos secinājumus, nebūtu lietderīgi aizsākt jauna projekta īstenošanu, kas paredzētu ceļu satiksmes uzraudzībā un tehnisko līdzekļu (fotoiekārtu vai videoiekārtu) uzstādīšanā iesaistīt arī pašvaldības.

Ņemot vērā minēto, Iekšlietu ministrija un Satiksmes ministrija ierosina pie jautājuma par nepieciešamību ceļu satiksmes uzraudzībā, tas ir, tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas procesā, iesaistīt arī pašvaldības atgriezties, vērtējot jau valsts akciju sabiedrības “Ceļu satiksmes drošības direkcija” īstenotā tehnisko līdzekļu (fotoiekārtu vai videoiekārtu) iegādes, uzstādīšanas un to darbības nodrošināšanas projekta ietvaros uzstādīto stacionāro fotoradaru darbības rezultātus.

Iekšlietu ministrs R.Kozlovskis

Vīza: valsts sekretāre I.Pētersone–Godmane

30.03.15. 16:40

4384

S.Blumbergs, 67219585

sandis.blumbergs@iem.gov.lv

A.Strode, 67219602

alda.strode@iem.gov.lv